
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 08.10.2013               

Plx 328          


AVIZ

asupra  propunerii legislative pentru modificarea şi completarea Legii nr.9/2012 privind taxa pentru emisiile poluante provenite de la autovehicule, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă , trimisă cu adresa nr. Pl-x 328 din 30 septembrie 2013, înregistrată cu nr.4c-11/1071 din 1 octombrie  2013.
Senatul, în calitate de primă Cameră sesizată, a respins propunerea legislativă  la data de 24  septembrie 2013. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră  decizională.

Propunerea legislativă are ca obiect de reglementare  modificarea şi completarea Legii nr.9/2012 privind taxa pentru emisiile poluante provenite de la autovehicule, cu modificările şi completările ulterioare, astfel încât, la momentul înmatriculării, valoarea total pentru autovehiculele  fabricate în România şi achiziţionate de la distribuitorii autorizaţii, care îşi desfăşoară activitatea pe teritoriul României, va fi de 25% din  cuantumul total calculat de către organul fiscal competent pentru înmatricularea sau prima transcriere a dreptului de proprietate a autovehiculului.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din  8 octombrie  2013.

Membrii Comisiei au examinat iniţiativa legislativă supusă avizării, expunerea de motive şi avizul negativ  al Consiliului Legislativ nr.342 din 29 aprilie 2013, Guvernul, prin punctul de  vedere transmis cu adresa nr.1001 din 14 iunie 2013, nu susţine adoptarea acestei iniţiative legislative.

În urma dezbaterilor, cu unanimitate de  voturi, s-a hotărât avizarea negativă a propunerii legislative,  întrucât Legea nr.9/2012 privind taxa pentru emisiile poluante provenite de la autovehicule a fost abrogată, conform prevederilor art.19 lit.a) din Ordonanţa de urgenţă a Guvernului nr.9/2013 privind timbru de mediu pentru autovehicule.
În raport de obiectul şi conţinutul reglementării, iniţiativa legislativă face parte din categoria legilor ordinare.

